Oficiālais Vēstnesis L 156 , 07/07/1995 Lpp. 0001 - 0002



Padomes Regula (EK) Nr. 1643/95 (1995. gada 29. jūnijs), ar kuru groza Regulu (EK) Nr. 2062/94, ar ko izveido Eiropas Aģentūru drošībai un veselības aizsardzībai darbā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 235. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Ekonomikas un sociālo lietu komitejas atzinumu [2], tā kā attiecībā uz darba devēju un darbinieku organizācijām Eiropas aģentūras drošībai un veselības aizsardzībai darbā administratīvās valdes sastāvs būtu jāmaina; tā kā minētās administratīvās valdes sastāvs jāpielāgo, lai ņemtu vērā Austrijas, Somijas un Zviedrijas pievienošanos; tā kā Padomes Regula (EK) Nr. 2062/94 (1994. gada 18. jūlijs), kura izveido Eiropas Aģentūru drošībai un veselības aizsardzībai darbā, tādējādi būtu jāgroza [3]; tā kā attiecībā uz šīs regulas pieņemšanu Līgumā nav paredzētas citas pilnvaras, izņemot tās, kas noteiktas 235. pantā, IR PIEŅĒMUSI ŠO REGULU. 1. pants Regulu (EK) Nr. 2062/94 groza šādi: 1. Tās 4. panta 2. punkta pirmajā apakšpunktā vārdus "šīs regulas" aizstāj ar vārdiem "Regulas (EK) Nr. 1643/95". 2. Tās 8. pantu aizstāj ar šādu: "8. pants Administratīvā valde 1. Aģentūrai ir administratīvā valde, kas sastāv no 48 locekļiem, no kuriem: a) piecpadsmit locekļi pārstāv dalībvalstu valdības; b) piecpadsmit locekļi pārstāv darba devēju organizācijas; c) piecpadsmit locekļi pārstāv darbinieku organizācijas; d) trīs locekļi pārstāv Komisiju. 2. Locekļus, kas minēti 1. punkta a), b) un c) apakšpunktā, ieceļ Padome, balstoties uz principu, ka viens loceklis pārstāv katru dalībvalsti katrā no iepriekšminētajām kategorijām. Locekļus, kas minēti 1. punkta b) un c) apakšpunktā, ieceļ, balstoties uz principu, ka viens loceklis pārstāv katru dalībvalsti katrā no attiecīgajām kategorijām, no locekļiem un vietniekiem, kas pārstāv darba devēju un darbinieku organizācijas Darba drošības, higiēnas un veselības aizsardzības padomdevējā komitejā, kas izveidota ar Padomes Lēmumu 74/325/EEK [4], pēc šo Komitejas locekļu un vietnieku grupu priekšlikuma Komitejā. Padome tajā pašā laikā, ar tādiem pašiem noteikumiem kā loceklim, ieceļ vietnieku, kas apmeklē Administratīvās valdes sapulces tikai locekļa neierašanās gadījumā vai kā noteikts reglamentā. Komisija ieceļ locekļus un vietniekus, kas to pārstāv. 3. Administratīvās valdes locekļu pilnvaru laiks ir trīs gadi. To var pagarināt. Pilnvaru laikam beidzoties vai atkāpšanās gadījumā, locekļi paliek amatā līdz to atkārtotai iecelšanai vai aizstāšanai. 4. Administratīvā valde ievēl priekšsēdētāju un trīs priekšsēdētāja vietniekus no tās locekļiem; tie savus pienākumus pilda vienu gadu. 5. Priekšsēdētājs sasauc Administratīvo valdi divreiz gadā un tas notiek pēc vismaz puses tās locekļu pieprasījuma. 6. Administratīvā valde lemj ar divu trešdaļu balsu vairākumu. Šā panta 1. punkta a) apakšpunktā minētajiem locekļiem ir katram divas balsis. Šā panta 1. punkta b), c) un d) apakšpunktā minētajiem locekļiem ir katram viena balss. Vietniekiem nav balsstiesību, izņemot gadījumus, kad loceklis nav ieradies. 7. Administratīvās valdes priekšsēdētājam un Eiropas Dzīves un darba apstākļu uzlabošanas fonda direktoram ir iespēja apmeklēt administratīvās valdes sapulces kā novērotājiem. 8. Administratīvā valde pieņem savu reglamentu, kas stājas spēkā pēc tā apstiprināšanas Padomē, pēc tam, kad Komisiju ir sniegusi savu atzinumu." 3. Regulas 10. panta 1. punkta ceturtajā daļā vārdus "šīs regulas" aizstāj ar vārdiem "Regulas (EK) Nr. 1643/95". 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Luksemburgā, 1995. gada 29. jūnijā Padomes vārdā — priekšsēdētājs J. Barrot [1] OV C 151, 19.6.1995. [2] Atzinums nosūtīts 1995. gada 31. maijā (Oficiālajā Vēstnesī vēl nav publicēts). [3] OV L 216, 20.8.1994., 1. lpp. [4] OV L 185, 9.7.1974., 15. lpp. --------------------------------------------------